ประกาศกองทุนบำเหน็จบำนาญข้าราชการ
ประกาศกองทุนบำเหน็จบำนาญข้าราชการ
ที่ ๒/๒๕๕๐
เรื่อง
หลักเกณฑ์และวิธีการสำหรับสมาชิกที่ประสงค์จะส่งเงินสะสมเข้ากองทุน[๑]
 

โดยที่กระทรวงการคลังได้อนุญาตให้สมาชิกซึ่งเป็นข้าราชการที่รับราชการอยู่ก่อนวันที่
๒๗ มีนาคม ๒๕๔๐ ซึ่งไม่ได้แสดงความประสงค์จะส่งเงินสะสมเข้ากองทุนเมื่อแรกสมัครเป็นสมาชิก
ให้สามารถขอส่งเงินสะสมเข้ากองทุนได้ ทั้งนี้
เพื่อประโยชน์ในการส่งเสริมการออมทรัพย์ของสมาชิกและเพื่อให้บรรลุวัตถุประสงค์ของการจัดตั้งกองทุน

อาศัยอำนาจตามความในมาตรา
๒๔ แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ เลขาธิการคณะกรรมการ
กบข. จึงออกประกาศไว้ ดังต่อไปนี้

๑.
ให้สมาชิกซึ่งรับราชการอยู่ก่อนวันที่ ๒๗ มีนาคม ๒๕๔๐
และระบุความประสงค์ในใบสมัครสมาชิก กบข. ว่าไม่ส่งเงินสะสมเข้ากองทุน
หากต้องการเปลี่ยนแปลงความประสงค์จะส่งเงินสะสมเข้ากองทุน ให้กรอกรายการให้ถูกต้องครบถ้วนในแบบแจ้งความประสงค์ส่งเงินสะสมเข้ากองทุนท้ายประกาศนี้จำนวนสองฉบับ

๒.
ให้หัวหน้าส่วนราชการเจ้าสังกัด หรือผู้ที่ได้รับมอบหมาย
เป็นผู้ลงลายมือชื่อตรวจสอบรับรองความถูกต้องของรายการในแบบ
แล้วส่งต้นฉบับไปยังกองทุนบำเหน็จบำนาญข้าราชการ และให้ส่วนราชการเจ้าสังกัดจัดเก็บสำเนาไว้เป็นหลักฐานหนึ่งฉบับ

๓.
การเปลี่ยนแปลงความประสงค์ของสมาชิกตามข้อ ๑
ให้มีผลนับตั้งแต่เดือนถัดจากเดือนที่ส่วนราชการเจ้าสังกัดได้รับแบบแจ้งความประสงค์ส่งเงินสะสมเข้ากองทุนเป็นต้นไป
เมื่อสมาชิกได้แจ้งความประสงค์จะส่งเงินสะสมเข้ากองทุนตามวรรคหนึ่งแล้ว
จะขอเปลี่ยนแปลงความประสงค์เป็นไม่ส่งเงินสะสมอีกไม่ได้

๔.
การส่งเงินเข้ากองทุนของสมาชิกตามข้อ ๑
ให้ส่วนราชการเริ่มดำเนินการตั้งแต่เดือนถัดจากเดือนที่ได้รับแบบแจ้งความประสงค์ส่งเงินสะสมเข้ากองทุนจากสมาชิก
ทั้งนี้ ให้นำบทบัญญัติมาตรา ๓๙ แห่งพระราชบัญญัติกองทุนบำเหน็จบำนาญข้าราชการ
พ.ศ. ๒๕๓๙ มาใช้บังคับ

๕
[๒]
หากสมาชิกตาม ๑. มีความประสงค์จะส่งเงินสะสมเข้ากองทุนย้อนหลังตั้งแต่วันที่ ๑
มกราคม ๒๕๕๐
ให้สมาชิกกรอกรายการให้ครบถ้วนถูกต้องในแบบแจ้งความประสงค์ส่งเงินสะสมเข้ากองทุนย้อนหลังท้ายประกาศนี้จำนวนสองฉบับ
และยื่นผ่านส่วนราชการเจ้าสังกัด ภายในวันที่ ๓๑ ธันวาคม ๒๕๕๐
โดยให้ส่วนราชการเจ้าสังกัดดำเนินการเช่นเดียวกับ ๒.
พร้อมการยื่นแบบในวรรคก่อน
ให้สมาชิกส่งเงินสะสมทั้งจำนวนตามอัตราที่กำหนดในกฎกระทรวง โดยคำนวณตั้งแต่วันที่
๑ มกราคม ๒๕๕๐ จนถึงเดือนก่อนที่ส่วนราชการเจ้าสังกัดได้เริ่มหักเงินสะสมเข้ากองทุน
และให้ส่วนราชการส่งเงินสมทบเข้ากองทุนให้สมาชิกผู้นั้นในจำนวนที่เท่ากันพร้อมการส่งเงินสะสมย้อนหลังนั้นโดยใช้แบบนำส่งเงินตามที่กองทุนกำหนด
ทั้งนี้ ให้นำบทบัญญัติมาตรา ๓๙
แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ มาใช้บังคับโดยอนุโลม


ประกาศ ณ วันที่ ๒๗
กุมภาพันธ์ พ.ศ. ๒๕๕๐
วิสิฐ ตันติสุนทร
เลขาธิการคณะกรรมการ
กบข.
[เอกสารแนบท้าย]

๑.
แบบแจ้งความประสงค์ส่งเงินสะสมเข้ากองทุน กองทุนบำเหน็จบำนาญข้าราชการ
๒.
แบบแจ้งความประสงค์ส่งเงินสะสมเข้ากองทุนย้อนหลังกองทุนบำเหน็จบำนาญข้าราชการ
(ออกตาม ประกาศกองทุนบำเหน็จบำนาญข้าราชการ ที่ ๑๔/๒๕๕๐ เรื่อง
หลักเกณฑ์และวิธีการ สำหรับสมาชิกที่ประสงค์จะส่งเงินสะสมเข้ากองทุน (ฉบับที่ ๒)

(ดูข้อมูลจากภาพกฎหมาย)
ประกาศกองทุนบำเหน็จบำนาญข้าราชการ
ที่ ๑๔/๒๕๕๐ เรื่อง หลักเกณฑ์และวิธีการสำหรับสมาชิกที่ประสงค์จะส่งเงินสะสมเข้ากองทุน
(ฉบับที่ ๒)[๓]



















สัญชัย/จัดทำ
๓ ตุลาคม ๒๕๕๐

โชติกานต์/ปรับปรุง
๒ พฤษภาคม ๒๕๕๙






[๑] ราชกิจจานุเบกษา
เล่ม ๑๒๔/ตอนพิเศษ ๗๐ ง/หน้า ๔๓/๘ มิถุนายน ๒๕๕๐
[๒] ๕. เพิ่มโดยประกาศกองทุนบำเหน็จบำนาญข้าราชการ
ที่ ๑๔/๒๕๕๐ เรื่อง
หลักเกณฑ์และวิธีการสำหรับสมาชิกที่ประสงค์จะส่งเงินสะสมเข้ากองทุน (ฉบับที่ ๒)
[๓] ราชกิจจานุเบกษา
เล่ม ๑๒๔/ตอนพิเศษ ๑๒๐ ง/หน้า ๔๑/๒๐ กันยายน ๒๕๕๐